1. ปัจจัยความเสี่ยง

ปัจจุบันบริษัทมีความเสี่ยงที่จะกระทบกับบริษัทอยู่ 2 ประการ

1.  ความเสี่ยงทางธุรกิจ

    1.  ด้านการแข่งขัน
        ในการดำเนินธุรกิจที่ผ่านมาบริษัทได้จำหน่ายเฟอร์นิเจอร์ไม้ยางพาราให้กับลูกค้าจากต่างประเทศทั้งหมดโดยเฉพาะประเทศสหรัฐอเมริกา
        ผลิตภัณฑ์ส่วนใหญ่เป็นชุดโต๊ะอาหารและเก้าอี้เพื่อใช้ในครัวเรือนและห้องนั่งเล่น
        การแข่งขันโดยทั่วไปอยู่ในระดับสูงโดยมีคู่แข่งที่สำคัญเช่น มาเลเซีย อินโดนีเซีย และ
        จีน เป็นต้น
        อย่างไรก็ตามบริษัทได้พยายามพัฒนาผลิตภัณฑ์ให้มีความแตกต่างจากคู่แข่งขันและเน้นกลุ่มลูกค้าเป้าหมายระดับกลางถึงบนขึ้นไปทำให้บริษัทสามารถกำหนดระดับราคาจำหน่ายได้ดีกว่าคู่แข่งขันที่เน้นลูกค้าระดับล่าง
        ดังนั้นความเสี่ยงเรื่องด้านการแข่งขันจึงมีผลกระทบค่อนข้างน้อยต่อผลการดำเนินงานและการทำกำไรในอนาคตของบริษัท

    2.  ด้านบุคลากร ในการดำเนินการผลิตเฟอร์นิเจอร์ไม้ยางพารา
        บริษัทจำเป็นต้องพึ่งพาบุคลากรที่มีความชำนาญเฉพาะด้าน ตั้งแต่การออกแบบ
        การวางแผนการผลิต การควบคุมการผลิต
        เป็นต้นบริษัทได้ว่าจ้างผู้เชี่ยวชาญซึ่งส่วนใหญ่ทำงานกับบริษัทเฟอร์นิเจอร์เป็นเวลานานกว่า
        10
        ปีให้เป็นผู้ควบคุมการผลิตและจัดให้มีการถ่ายทอดเทคโนโลยีการผลิตให้กับพนักงานคนไทยอย่างต่อเนื่องและจัดอบรมสัมมนาให้ความรู้เป็นประจำตลอดจนให้ผลตอบแทนต่อบุคลากรในระดับที่แข่งขันได้เมื่อเทียบกับคู่แข่งขันรายอื่น

    3.  การเสี่ยงเรื่องการพึ่งพาลูกค้ารายใหญ่หรือลูกค้าน้อยราย
        บริษัทผลิตและจำหน่ายตามคำสั่งซื้อของลูกค้าโดยมีลูกค้ารายใหญ่ 10
        อันดับแรกซึ่งมีมูลค่าการสั่งซื้อในปีที่ผ่านมาเกินกว่าร้อยละ 80
        และบริษัทมีความสัมพันธ์ที่ดีกับลูกค้ารายใหญ่มาโดยตลอด
        ประกอบกับบริษัทมีศักยภาพในการผลิตและสามารถรับคำสั่งซื้อขนาดใหญ่ได้
        ในขณะที่คู่แข่งขันส่วนใหญ่จะมีกำลังการผลิตที่น้อยกว่า
        ดังนั้นบริษัทจึงมีความเสี่ยงในการที่จะสูญเสียลูกค้ารายใหญ่ค่อนข้างน้อย

2.  ความเสี่ยงทางการบริหารจัดการและการเงิน

    1.  ด้านการบริหารและการจัดการ บริษัทมีผู้ถือหุ้นรายใหญ่คือกลุ่มของนายพงษ์สันต์
        ลีลาปราชญ์ และกลุ่มนายวิชัย ตันพัฒนรัตน์
        เมื่อรวมทั้งสองกลุ่มจะมีสัดส่วนการถือหุ้นรวมกันร้อยละ 55
        ของจำนวนหุ้นที่จำหน่ายได้แล้วทั้งหมด
        ดังนั้นผู้ถือหุ้นรายอื่นอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นรายใหญ่เสนอต่อที่ประชุมผู้ถือหุ้นได้
        อย่างไรก็ตามบริษัทได้ตั้งกรรมการที่เป็นบุคคลภายนอกที่สามารถเข้าตรวจสอบการดำเนินงานของบริษัทอยู่ในคณะกรรมการบริษัท
        จึงเป็นการถ่วงดุลอำนาจของการบริหารจัดการได้ระดับหนึ่ง

    2.  ด้านการเงิน
        ความเสี่ยงจากอัตราแลกเปลี่ยนเนื่องจากมูลค่าการจำหน่ายสินค้าของบริษัททั้งหมดเป็นสกุลดอลล่าร์สหรัฐ
        ซึ่งโดยปกติบริษัทกำหนดอัตราแลกเปลี่ยน ณ วันที่มีการซื้อขายเกิดขึ้น
        หากอัตราแลกเปลี่ยนที่เกิดขึ้นจริงมีการเปลี่ยนแปลงมากกว่าหรือน้อยกว่าอัตราที่กำหนดไว้เดิมบริษัทจะบันทึกเป็นกำไรหรือขาดทุนจากอัตราแลกเปลี่ยน
        ซึ่งในอดีตที่ผ่านมาบริษัทได้รับประโยชน์จากการที่ค่าเงินบาทอ่อนตัวลงขณะที่บริษัทสามารถจัดหาวัตถุดิบจากในประเทศเป็นส่วนใหญ่
        อย่างไรก็ตามบริษัทได้ติดตามข่าวสารความเคลื่อนไหวของสถานการณ์ทางเศรษฐกิจอย่างใกล้ชิดและจะพิจารณาป้องกันความเสี่ยงด้วยการซื้ออัตราแลกเปลี่ยนล่วงหน้าตามสถานการณ์ที่เปลี่ยนแปลงไป
        โดยพิจารณาเป็นแต่ละกรณีไป

ความเสี่ยงของบริษัทย่อย 

บริษัทย่อยจะมีความเสี่ยงน้อยกว่าบริษัทเพราะมีวัตถุดิบเพียงอย่างเดียวคือ
ไม้ซุงท่อนที่นำมาแปรรูปเป็นไม้แปรรูปอบแห้ง
ปัจจุบันจะรับซื้อไม้ซุงท่อนตามราคาตลาดในแต่ละวันและปริมาณการรับซื้อไม่จำกัดเพียงแต่จะกำหนดขนาดเพื่อให้ได้ไม้ที่มีคุณภาพและขนาดตรงตามความต้องการใช้งานเท่านั้น
บริษัทย่อยอาจจะได้เปรียบโรงงานแปรรูปไม้อื่น ๆ
ทั่วไปเพราะเมื่อผลิตเป็นไม้แปรรูปแล้วบริษัทจะเป็นผู้รับซื้อโดยตรงและอีกส่วนหนึ่งสามารถส่งขายต่างประเทศได้
จึงตัดปัญหาความเสี่ยงเพราะมีตลาดรองรับตลอดเวลา